CELEX: 31993D0540
Language: el
Date: 1993-10-18 00:00:00
Title: 93/540/ΕΟΚ: Απόφαση του Συμβουλίου της 18ης Οκτωβρίου 1993 σχετικά με την έγκριση ορισμένων τροποποιήσεων της συμφωνίας συνεργασίας για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες (συμφωνία της Βόννης)

Avis juridique important

|

31993D0540

93/540/ΕΟΚ: Απόφαση του Συμβουλίου της 18ης Οκτωβρίου 1993 σχετικά με την έγκριση ορισμένων τροποποιήσεων της συμφωνίας συνεργασίας για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες (συμφωνία της Βόννης)  

Επίσημη Εφημερίδα αριθ. L 263 της 22/10/1993 σ. 0051 - 0051 Φινλανδική ειδική έκδοση: Κεφάλαιο 15 τόμος 13 σ. 0049  Σουηδική ειδική έκδοση: Κεφάλαιο 15 τόμος 13 σ. 0049 

ΑΠΟΦΑΣΗ ΤΟΥ ΣΥΜΒΟΥΛΙΟΥ της 18ης Οκτωβρίου 1993 σχετικά με την έγκριση ορισμένων τροποποιήσεων της συμφωνίας συνεργασίας για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες (συμφωνία της  Βόννης)(93/540/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ρ,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι, με την απόφαση 84/358/ΕΟΚ (4), το Συμβούλιο ενέκρινε, στις 28 Ιουνίου 1984, τη συμφωνία συνεργασίας για την καταπολέμηση της ρύπανσης της Βόρειας Θάλασσας από τους υδρογονάθρακες και άλλες επικίνδυνες ουσίες (συμφωνία της Βόννης) που υπογράφηκε στη  Βόννη στις 13 Σεπτεμβρίου 1983- ότι, κατά τη διάρκεια της πρώτης τους συνεδρίασης, που πραγματοποιήθηκε στη Βόννη από τις 19 έως τις 22 Σεπτεμβρίου 1989, τα συμβαλλόμενα μέρη της συμφωνίας αποφάσισαν διάφορες τροποποιήσεις που αποβλέπουν στην παρεμβολή διατάξεων στο κείμενο της  συμφωνίας σχετικά με τις δραστηριότητες επιτήρησης της ρύπανσης ώστε να εξασφαλιστεί η εφαρμογή των παραγράφων 46 έως 50 της υπουργικής δήλωσης που εξεδόθη επ' ευκαιρία της δεύτερης Διεθνούς Συνδιάσκεψης για την προστασία της Βόρειας Θάλασσας, που  πραγματοποιήθηκε στο Λονδίνο στις 24 και 25 Νοεμβρίου 1987- ότι τα συμβαλλόμενα μέρη αποφάσισαν επίσης να τροποποιήσουν την οριοθέτηση του Σκάγερακ, όπως περιέχεται στο άρθρο 2 στοιχείο α) της συμφωνίας,  ότι, σύμφωνα με το άρθρο 16 παράγραφος 2 της συμφωνίας, η έναρξη ισχύος των τροποποιήσεων απαιτεί την έγκρισή τους εκ μέρους όλων των συμβαλλόμενων μερών,  ΑΠΟΦΑΣΙΖΕΙ:   Άρθρο 1  Οι τροποποιήσεις της συμφωνίας συνεργασίας για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες (συμφωνία της Βόννης), που εξετάστηκαν από τα συμβαλλόμενα μέρη, κατά τη διάρκεια της πρώτης  τους συνεδρίασης, που πραγματοποιήθηκε στη Βόννη από τις 19 έως τις 22 Σεπτεμβρίου 1989, εγκρίνονται εξ ονόματος της Ευρωπαϊκής Οικονομικής Κοινότητας.  Το κείμενο της απόφασης που αφορά τις τροποποιήσεις αυτές επισυνάπτεται στην παρούσα απόφαση.   Άρθρο 2  Ο Πρόεδρος του Συμβουλίου γνωστοποιεί, εξ ονόματος της Ευρωπαϊκής Οικονομικής Κοινότητας, την εγκριτική πράξη στην κυβέρνηση-θεματοφύλακα που αναφέρεται στο άρθρο 16 παράγραφος 2 της συμφωνίας.  Λουξεμβούργο, 18 Οκτωβρίου 1993.  Για το Συμβούλιο Ο Πρόεδρος A. BOURGEOIS  (1) ΕΕ αριθ. C 114 της 5. 5. 1992, σ. 13.  (2) ΕΕ αριθ. C 42 της 15. 2. 1993, σ. 36.  (3) ΕΕ αριθ. C 287 της 4. 11. 1992, σ. 1.  (4) ΕΕ αριθ. L 188 της 16. 7. 1984, σ. 7.     ΑΠΟΦΑΣΗ της 22ας Σεπτεμβρίου 1989 σχετικά με τις τροποποιήσεις της συμφωνίας  ΤΑ ΣΥΜΒΑΛΛΟΜΕΝΑ ΜΕΡΗ της συμφωνίας συνεργασίας για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες,  1983, που αποκαλείται εφεξής "συμφωνία",  ΥΠΕΝΘΥΜΙΖΟΝΤΑΣ το άρθρο 1 της συμφωνίας συνεργασίας για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες, η οποία συνήφθη στη Βόννη στις 13 Σεπτεμβρίου 1983 (και αποκαλείται εφεξής "συμφωνία")  σύμφωνα με το οποίο η συμφωνία εφαρμόζεται όταν η ύπαρξη ή η απειλή από υδρογονάνθρακες ή άλλες επικίνδυνες ουσίες που ρυπαίνουν ή μπορούν να ρυπάνουν τα ύδατα στην περιοχή της Βόρειας Θάλασσας αποτελεί σημαντικό και επικείμενο κίνδυνο για τις ακτές ή  τα σχετικά συμφέροντα ενός ή περισσοτέρων από τα συμβαλλόμενα μέρη,  ΥΠΕΝΘΥΜΙΖΟΝΤΑΣ την παράγραφο XVI, εδάφια 46 έως 50 της υπουργικής δήλωσης της δεύτερης Διεθνούς Συνδιάσκεψης για την προστασία της Βόρειας Θάλασσας, που πραγματοποιήθηκε στο Λονδίνο στις 24 και 25 Νοεμβρίου 1987,  ΑΝΑΓΝΩΡΙΖΟΝΤΑΣ ότι η συμφωνία δεν περιέχει καμία διάταξη που να αναφέρεται στη χρησιμοποίηση της επιτήρησης ως βοηθητικό μέσο για την ανίχνευση της ρύπανσης και προκειμένου να προληφθούν οι παραβάσεις των ρυθμίσεων που έχουν ως αντικείμενο την πρόληψη  της ρύπανσης,  ΕΠΙΘΥΜΩΝΤΑΣ να επεκτείνουν το πεδίο εφαρμογής της συμφωνίας στις εν λόγω δραστηριότητες,  ΑΝΑΓΝΩΡΙΖΟΝΤΑΣ ΕΠΙΣΗΣ την ανάγκη να προσαρμοστεί το νότιο γεωγραφικό όριο του Σκάγερακ, που ορίζεται στο άρθρο 2 της συμφωνίας,  ΣΥΜΦΩΝΗΣΑΝ ΤΑ ΑΚΟΛΟΥΘΑ:   Άρθρο I  Το άρθρο 1 της συμφωνίας τροποποιείται ως εξής:  "Η παρούσα συμφωνία εφαρμόζεται:  1. Όταν η παρουσία ή η απειλή υδρογονανθράκων ή άλλων επικίνδυνων ουσιών που ρυπαίνουν ή μπορούν να ρυπάνουν τα ύδατα στην περιοχή της Βόρειας Θάλασσας, όπως οριοθετείται στο άρθρο 2 της παρούσας συμφωνίας, αποτελεί σοβαρό και επικείμενο κίνδυνο για τις  ακτές ή τα σχετικά συμφέροντα ενός ή περισσοτέρων από τα συμβαλλόμενα μέρη.  2. Στην επιτήρηση που ασκείται στην περιοχή της Βόρειας Θάλασσας ως συμβολή για την ανίχνευση της ρύπανσης αυτού του είδους και την καταπολέμησή της και για να προληφθούν οι παραβάσεις των ρυθμίσεων που έχουν ως αντικείμενο την πρόληψη της ρύπανσης."  Άρθρο II  Το άρθρο 2 της συμφωνίας τροποποιείται ως εξής:  "Για τους σκοπούς της παρούσας συμφωνίας, ως περιοχή της Βόρειας Θάλασσας νοείται η καθαυτό Βόρεια θάλασσα νοτίως του 61ου βορείου παραλλήλου, καθώς και:  α) ο Σκάγερακ, το νότιο όριο του οποίου ορίζεται στα ανατολικά του ακρωτηρίου Skagen στο γεωγραφικό πλάτος 57 o 44 43 Ν- β) η Μάγχη και οι είσοδοί της ανατολικά γραμμής που χαράσσεται σε απόσταση 50 ναυτικών μιλίων δυτικά από τη γραμμή που συνδέει τις νήσους Sorlingues με τη Νήσο Quessant."  Άρθρο III  Το άρθρο 3 της συμφωνίας τροποποιείται ως εξής:  "1. Τα συμβαλλόμενα μέρη θεωρούν ότι τα θέματα που αναφέρονται στο άρθρο 1 της παρούσας συμφωνίας επιβάλλουν την μεταξύ τους ενεργό συνεργασία.  2. Τα συμβαλλόμενα μέρη επεξεργάζονται και καταρτίζουν από κοινού κατευθυντήριες γραμμές όσον αφορά τις πρακτικές, επιχειρηματικές και τεχνικές πτυχές κοινής δράσης και συντονισμένης επιτήρησης όπως ορίζεται στο άρθρο 6 Α."  Άρθρο IV  Το άρθρο 4 της συμφωνίας τροποποιείται ως εξής:  "Τα συμβαλλόμενα μέρη αναλαμβάνουν την υποχρέωση να παρέχουν στα άλλα συμβαλλόμενα μέρη τις πληροφορίες που αφορούν:  α) τον εθνικό οργανισμό τους που είναι αρμόδιος στον τομέα της καταπολέμησης της ρύπανσης, όπως ορίζεται στο άρθρο 1 παράγραφος 1 της παρούσας συμφωνίας, καθώς και σε θέματα εφαρμογής των ρυθμίσεων που έχουν ως αντικείμενο την πρόληψη της ρύπανσης- β) τις αρμόδιες αρχές που είναι επιφορτισμένες με την παραλαβή και τη διαβίβαση των πληροφοριών οι οποίες αφορούν τη ρύπανση αυτού του είδους καθώς και με την επεξεργασία θεμάτων αμοιβαίας συνδρομής και συντονισμένης επιτήρησης μεταξύ των συμβαλλομένων  μερών- γ) τα εθνικά τους μέσα για την αποφυγή ή την αντιμετώπιση μιας τέτοιας ρύπανσης τα οποία θα μπορούσαν να διαθέσουν για την παροχή συνδρομής σε διεθνές επίπεδο- δ) τις νέες μεθόδους αποφυγής της ρύπανσης αυτής και τις νέες και αποτελεσματικές διαδικασίες για την αντιμετώπισή της- ε) τα σημαντικότερα περιστατικά ρύπανσης αυτού του τύπου που αντιμετωπίστηκαν- στ) την πρόοδο που σημειώθηκε στον τομέα της τεχνολογίας της επιτήρησης- ζ) την εμπειρία τους από τη χρησιμοποίηση μέσων και τεχνικών επιτήρησης με σκοπό την ανίχνευση της ρύπανσης και την πρόληψη των παραβάσεων των ρυθμίσεων που έχουν ως αντικείμενο την πρόληψη της ρύπανσης, συμπεριλαμβανομένης της χρησιμοποίησής τους σε  συνεργασία με άλλα συμβαλλόμενα μέρη- η) τις πληροφορίες αμοιβαίου ενδιαφέροντος που συνέλεξαν κατά τη διάρκεια των δραστηριοτήτων επιτήρησης- θ) τα εθνικά τους προγράμματα επιτήρησης, και ιδίως τις διατάξεις που αφορούν τη συνεργασία με άλλα συμβαλλόμενα μέρη."  Άρθρο V  Στη συμφωνία προστίθεται ένα νέο άρθρο το οποίο έχει ως εξής:  "Άρθρο 6 Α Εξασφαλίζεται επιτήρηση από τα συμβαλλόμενα μέρη με τον τρόπο που αρμόζει στη δική τους ζώνη ευθύνης ή στις ζώνες κοινής ευθύνης όπως προβλέπονται στο άρθρο 6 της παρούσας συμφωνίας. Τα συμβαλλόμενα μέρη μπορούν να συνάπτουν διμερείς ή πολυμερείς  συμφωνίες ή διευθετήσεις με σκοπό τη συνεργασία στην οργάνωση επιτήρησης στο σύνολο ή σ' ένα τμήμα ζωνών των ενδιαφερομένων μερών."  Άρθρο VI  Το άρθρο 8 της συμφωνίας τροποποιείται ως εξής:  "1. Οι διατάξεις της παρούσας συμφωνίας δεν πρέπει να ερμηνεύονται με τρόπο που να θίγονται τα δικαιώματα και οι υποχρεώσεις των συμβαλλομένων μερών σύμφωνα με το διεθνές δίκαιο, ιδίως στον τομέα της πρόληψης και της καταπολέμησης της θαλάσσιας  ρύπανσης.  2. Η αναφερόμενη στο άρθρο 6 της παρούσας συμφωνίας διαίρεση σε ζώνες δεν μπορεί, σε καμία περίπτωση, να αναφέρεται ως προηγούμενο ή επιχείρημα σε θέματα κυριαρχίας ή δικαιοδοσίας.  3. Η αναφερόμενη στο άρθρο 6 της παρούσας συμφωνίας διαίρεση σε ζώνες δεν περιορίζει, σε καμία, περίπτωση το δικαίωμα που έχουν τα συμβαλλόμενα μέρη να ασκούν σύμφωνα με το διεθνές δίκαιο δραστηριότητες επιτήρησης πέρα από τα όρια των ζωνών τους."  Άρθρο VII  Το άρθρο 9 της συμφωνίας τροποποιείται ως εξής:  "1. Ελλείψει συμφωνίας περί δημοσιονομικών διατάξεων σχετικά με τις οποίες διεξάγουν τα συμβαλλόμενα μέρη για την καταπολέμηση της ρύπανσης και η οποία θα μπορούσε να συναφθεί διμερώς ή πολυμερώς ή επ' ευκαιρία μιας κοινής δράσης καταπολέμησης, τα  συμβαλλόμενα μέρη αναλαμβάνουν τα έξοδα που συνεπάγονται οι αντίστοιχες δράσεις τους για την αντιμετώπιση της ρύπανσης, σύμφωνα με τα στοιχεία α) ή β) κατωτέρω:  α) όταν η δράση διεξάγεται από ένα συμβαλλόμενο μέρος κατόπιν ρητής αιτήσεως άλλου συμβαλόμενου μέρους, το συμβαλλόμενο μέρος που ζήτησε τη βοήθεια επιστρέφει στο συμβαλλόμενο μέρος που παρείχε τη συνδρομή τα έξοδα που προέκυψαν από τη δράση του- β) όταν η δράση διεξάγεται με αποκλειστική πρωτοβουλία ενός συμβαλλόμενου μέρους, το εν λόγω μέρος αναλαμβάνει τα έξοδα που συνεπάγεται η δράση του.  2. Το συμβαλλόμενο μέρος που ζήτησε τη συνδρομή είναι ελεύθερο να ανακαλέσει ανά πάσα στιγμή την αίτησή του, αλλά, στην περίπτωση αυτή, αναλαμβάνει τα έξοδα στα οποία έχει ήδη προβεί ή τα οποία έχει αναλάβει το συμβαλλόμενο μέρος που παρείχε τη  συνδρομή.  3. Ελλείψει αντίθετης διάταξης στις διμερείς ή πολυμερείς συμφωνίες ή διευθετήσεις, κάθε συμβαλλόμενο μέρος αναλαμβάνει τα έξοδα που συνεπάγονται οι δραστηριότητες επιτήρησης που εφαρμόζονται σύμφωνα με το άρθρο 6 Α."  Άρθρο VIII  Τα συμβαλλόμενα μέρη γνωστοποιούν στην κυβέρνηση-θεματοφύλακα την έγκριση των τροποποιήσεων αυτών εκ μέρους των σύμφωνα με το άθρρο 16 παράγραφος 2 της συμφωνίας.